Urbanisticko - architektonická štúdia CENTRUM OBCE ZELENEČ

© Ateliér DV, s.r.o. Trnava Ing.arch. Ľuboš Vagala, Ing.arch. Pavel Ďurko 06/2016

Urbanistická štruktúra obce Zeleneč je daná historickou parceláciou okolo Hlavnej ulice s postupným rozširovaním osídlenia na juhozápad. Historické centrum bolo vytvorené okolo pôvodného barokového kostola, ktorý vznikol dostavaním gotickej kaplnky z 15. storočia. Po asanácii tohto kostola v roku 1969 bol postavený v roku 1973 nový kostol. Z urbanistického hľadiska bolo výstavbou kostola prirodzene vytvorené centrum obce pozdĺž ulíc Vengerovej a Školskej, na ktorej boli vybudované objekty kultúrneho domu, obecného úradu, pošty a školy. Odsadením týchto objektov od cestnej komunikácie bola vytvorená verejná plocha slúžiaca ako priestor na spoločenskú, obchodnú, kultúrnu a relaxačnú funkciu. Tento priestor má rôznorodú ideovú a materiálovú kvalitu, poznačený živelnou funkciou statickej dopravy. Výrazným negatívom je odvodňovací rigol vedený pozdĺž Školskej a Vengerovej ulice, ktorý znemožňuje plnohodnotné užívanie verejného priestoru. Ďalším negatívom je zúžený chodník pre peších medzi kostolom a Obchodnou ulicou. Verejný priestor má nedostatočný mobiliár.

Navrhovaná urbanisticko - architektonická štúdia Centra obce Zeleneč má za cieľ revitalizovať verejný priestor. Vychádza z jestvujúceho skutkového stavu priestoru, zhodnocuje možnosti a povyšuje na vyššiu kvalitatívnu úroveň. Základným princípom je zorganizovanie celého priestoru do jedného celku materiálovým riešením a zároveň vytvoreným samostatných zón centra. Pred kultúrnym domom je navrhovaná zhromažďovacia zóna vytvorená dlažbou rôznej štruktúry a farby. V nadväznosti na túto plochu je navrhovaná oddychovú zóna pred obecným úradom vytvorená fontánou s lavičkami, pitnou fontánou a zeleňou. Celá táto plocha je ukončená uzáverom vo forme sochy - busty rodáka Jozefa Bednárika pred vchodom do základnej školy. Za touto plochou je zorganizovaný jestvujúci park pred školou - je tu navrhovaný chodník a oddychové plochy s lavičkami. Priestor pred kostolom je navrhovaný na rozšírenie s vytvorením zhromažďovacej plochy. Tento priestor je vytvorený dlažbou a prvkami totožnými s centrálnou plochou pred kultúrnym domom a je komunikačne prepojený rozšíreným chodníkom. Týmto sa kostol plnohodnotne zapojí do štruktúry centra. Toto rozšírené prepojenie predpokladá zabratie časti zelene, ktorá je pred bytovkou pri kostole. Jednotlivé zóny centra sú osvetlené novým verejným osvetlením stĺpovými svietidlami. Dôležitým prvkom je organizácia statickej dopravy vytvorením šikmých státí pozdĺž navrhovaných zón. Tieto parkoviská sú od plôch odizolované zeleňou. Dopravná štruktúra v dotknutom území je navrhovaná na rekonštrukciu. Prechody pre chodcov sú navrhované vyvýšené v úrovni dlažby verejných plôch. Súčasťou úpravy verejných plôch bude rekonštrukcia odvodňovacieho rigolu pozdĺž cesty zapustením do zeme.